ગુજરાતમાં ચૂંટણી પૂર્ણ થઇ છે પરંતુ કોંગ્રેસ આવે છે...ના પાટીયાં હજી જોવા મળે છે. સોશ્યલ સાઇટ્સ અને કોંગ્રેસની વેબસાઇટમાં પણ તે હજી મોજૂદ છે. આ પાટીયાં હવે ઉતારી લેવાની જરૂર છે. રાજ્યમાં ભાજપની સરકારમાં જે કાર્યક્રમ પૂર્ણ થયો હોય છતાં તે કાર્યક્રમના હોર્ડિંગ્સ બીજી ઇવેન્ટ સુધી અકબંધ હોય છે. ખાસ કરીને સરકારી બસોમાં આ જાહેરાતો આખા વર્ષ સુધી જોવા મળતી હોય છે. ગાંધીનગરના માર્ગો પર હજી પણ વાયબ્રન્ટ ઇન્વેસ્ટર્સ સમિટ-2017ના હોર્ડિંગ્સ દેખાય છે. પાટનગરને મેટ્રોરેલ આપવાની નથી છતાં છેલ્લાં પાંચ વર્ષથી ચ-ઝીરો સર્કલ થી રાજભવન જતા માર્ગોમાં મેટ્રોરેલના પાટીયા લગાવેલા છે. કાર્યક્રમ પૂર્ણ થયા પછી વર્ષો સુધી આવા હોર્ડિંગ્સ જોવા મળે તે સરકારની સૌથી મોટી બેદરકારી છે. ઇવેન્ટ પૂર્ણ થયા પછીના બીજા દિવસે તે હોર્ડિંગ્સ બદલાઇ જવું જોઇએ. કોંગ્રેસ આવે છે... એવા સૂત્રો જોઇને એવું લાગે છે કે કોંગ્રેસ પણ ભાજપના રસ્તે છે. કોંગ્રેસે હવે આવે છે... ને બદલે– માફ કરશો, કોંગ્રેસ આવી શકી નથી... તેવું લખવું જોઇએ.